Soos by enige watergat kan dinge maar stil wees, maar ’n roofdier kan enige tyd oor die rooi duine of in die Auobrivierloop aangeslenter kom. Selfs ná goeie reëns is die gras nie te welig in hierdie deel van die Kgalagadi nie. Ek het al jagluiperds, leeus en roofvoëls hier afgeneem.
Hier’s ou kameeldoringbome waaronder jy ure kan kuier terwyl jy wag dat die locals kom keel natmaak. Die gras is gewoonlik kort gevreet en jy sien die diere van ver af aankom. Vroegoggend kom les die roofdiere hulle dors ná ’n aand se gekattemaai. Ná die derde koffie kom die bokke aangedrentel, en skuins ná middagete kom drink die roofvoëls en die aasvoëls kom bad.
Dié skuiling hang bo-oor die water, wat beteken jy kan amper heeldag lank foto’s neem. Soggens kan jy saam met die son van die een kant af neem, en smiddae van die ander kant af teen die son. Dinge raak lekker bedrywig hier; dus kry jy goeie aksiefoto’s.
*Hierdie artikel het oorspronklik in Weg #106 (Augustus 2013) verskyn. Ons probeer nuwe inligting bywerk, maar feite en geite kon sedertdien verander het – laat weet gerus as jy so iets raaksien.